b'\n_START_ARTICLE_\nR\xc3\xbcdesheim ob Renu\n_START_SECTION_\nLega\n_START_PARAGRAPH_\nMestno obmo\xc4\x8dje Rudesheima le\xc5\xbei v treh fizi\xc4\x8dno-geografskih enotah glavne skupine: v Zgornji renski ni\xc5\xbeini, srednjerenskem obmo\xc4\x8dju in na gozdnatem obmo\xc4\x8dju Taunusa._NEWLINE_R\xc3\xbcdesheim je na skrajnem jugozahodu okro\xc5\xbeja Rheingau-Taunus. Ju\xc5\xbene in vzhodne meje mestnega obmo\xc4\x8dja so na 525. kilometru renske plovne poti pri R\xc3\xbcdesheimskih vratih do 535. kilometra pri gradu Reichenstein. Ren je pri Rudesheimu na nadmorski vi\xc5\xa1ini 81 metrov in v Assmannshausnu na 77. metrih._NEWLINE_Od Rudesheima in Eibingna se raztezajo oson\xc4\x8dena ju\xc5\xbena pobo\xc4\x8dja do Niederwalda (346 metrov) in Ebentala (304 m) navzgor, na vzhodu je sprva zmerna strmina, v smeri do Binger Locha na zahodu pa so vse bolj strma. Do vi\xc5\xa1ine okoli 250 metrov se na bregovih vinogradi. Od Rena v Assmannshausnu in od tu do izliva Eichbaca ima dolina obliko \xc4\x8drke V z gorskimi pobo\xc4\x8dji pogorja Taunus, ki so deloma kamnita in pe\xc5\xa1\xc4\x8dena ter zelo strma, vinogradi so te\xc5\xbeko dostopni. Med Assmannshausnom in ru\xc5\xa1evinami gradu Ehrenfels so jih skoraj popolnoma opustili, saj je do parcel mogo\xc4\x8de samo pe\xc5\xa1 po ozkih poteh in stopnicah, stroji tu ne pridejo v po\xc5\xa1tev. Strma pobo\xc4\x8dja so se za\xc4\x8dela zara\xc5\xa1\xc4\x8dati._NEWLINE_Severno od Assmannshausna je glavni greben Taunusa in sega med 500 in 700 m nad morje. Tu je tudi najvi\xc5\xa1ja gora v mestu Jagerhorn s 538 metri nadmorske vi\xc5\xa1ine._NEWLINE_Od Rena do Wisperja se mestno obmo\xc4\x8dje razteza v dol\xc5\xbeini 13 km in \xc5\xa1irino do 5 kilometrov.\n_START_SECTION_\nSosednja obmo\xc4\x8dja\n_START_PARAGRAPH_\nRudesheim na vzhodu meji na mesto Geisenheim, na nasprotni strani Rena na jugu je mesto Bingen, na zahodu sta ob\xc4\x8dini Weiler in Trechtingshausen (vsi trije v okro\xc5\xbeju Mainz-Bingen in Rheinland-Pfalz) ter na zahodu in severu na mesto Lorch.\n_START_SECTION_\nMestni predeli\n_START_PARAGRAPH_\nK mestu R\xc3\xbcdesheim ob Renu ne spada samo jedro mesta R\xc3\xbcdesheim, ampak od leta 1939 \xc5\xa1e Eibingen z Windeckom in od leta 1977 po ob\xc4\x8dinski reformi v Hessnu \xc5\xa1e soseske Assmannshausen, Aulhausen in Presberg, vsak va\xc5\xa1ki okraj z izvoljenim mestnim svetom v zadnjih treh \xc4\x8detrtletjih. R\xc3\xbcdesheim in Eibingen sta se po vojni razvijala skupaj. Kljub temu pa \xc5\xa1e vedno okraj Eibingen lo\xc4\x8duje oba dela mesta.\n_START_SECTION_\nZgodovina\n_START_PARAGRAPH_\nObmo\xc4\x8dje okrog R\xc3\xbcdesheima je bilo poseljeno \xc5\xbee zelo zgodaj, najprej s Kelti, nato z Ubijci in nato Matjaki. V 1. stoletju so Rimljani pri\xc5\xa1li do Taunusa. V Bingnu so zgradili utrdbo in na nasprotni strani, na obmo\xc4\x8dju dana\xc5\xa1njega R\xc3\xbcdesheima na poti proti limesu, mosti\xc5\xa1\xc4\x8de. Za Rimljani so pri\xc5\xa1li Alemani in ob selitvi narodov Franki. Arheolo\xc5\xa1ke steklene najdbe iz tega obdobja ka\xc5\xbeejo, da so \xc5\xbee takrat gojili trto in pridelovali vino. Lega in velikost frankovske gru\xc4\x8daste vasi sta v mestu pustili razporeditev ulic in cesto Klunkhardshof ter Kleine Grabenstra\xc3\x9fe. _NEWLINE_R\xc3\xbcdesheim je bil prvi\xc4\x8d omenjen v listinah leta 1074. Njegovo pre\xc5\xbeivetje je bilo odvisno predvsem od vinogradni\xc5\xa1tva in ladijskega prometa, zlasti spravila lesa._NEWLINE_Leta 1803 je R\xc3\xbcdesheim pri\xc5\xa1el pod oblast vojvodine Nassau. 4. aprila 1816 je postal sede\xc5\xbe vojvodine in urada R\xc3\xbcdesheim ter 1. januarja 1818 dobil mestne pravice. _NEWLINE_Po pruski priklju\xc4\x8ditvi vojvodine Nassau je bilo obmo\xc4\x8dje leta 1867 razdeljeno na okro\xc5\xbeja, R\xc3\xbcdesheim je bil sede\xc5\xbe novoustanovljenega okro\xc5\xbeja Rheingau in sredi\xc5\xa1\xc4\x8de okro\xc5\xbeja ostal 110 let, vse do leta 1977 in nove ob\xc4\x8dinske reforme._NEWLINE_Leta 1877 je cesar Viljem I. postavil temelje za Niederwaldski spomenik, ki je bil postavljen do leta 1883. Zanimiv je za mnoge turiste. Najprej so prihajali z osli, od leta 1885 je do Niederwalda pripeljal vlak, nato parni pogon zobate \xc5\xbeeleznice in od leta 1954 kabinska \xc5\xbei\xc4\x8dnica. Turizem je tudi pospe\xc5\xa1il kri\xc5\xbearjenja z ladjo po Renu in postal glavni vir dohodka._NEWLINE_25. november 1944, po koledarju svetnikov posve\xc4\x8den Katarini Aleksandrijski, je bil \xc4\x8drn dan za R\xc3\xbcdesheim: Mo\xc4\x8den bombni napad na obmo\xc4\x8dje okoli katoli\xc5\xa1ke in protestantske \xc5\xbeupnijske cerkve je povzro\xc4\x8dil ru\xc5\xa1enje in zahteval ve\xc4\x8d kot 200 smrtnih \xc5\xbertev. Celo desetletje po vojni je bil Katarinin dan posve\xc4\x8den spominu na ta dogodek in mrtve. Ker je bilo najstarej\xc5\xa1im stavbam v starem mestnem jedru prizaneseno in so jih hitro obnovili, je R\xc3\xbcdesheim kmalu spet postal turisti\xc4\x8dno zanimiv. Za sprejem \xc5\xa1tevilnih razseljenih oseb in beguncev po vojni so gradili nove stanovanjske soseske: leta 1953 je nastalo naselje Windeck, leta 1970 Trift in leta 1977 R\xc3\xbcdesheim vzhod.\n_START_SECTION_\nTurizem in vinogradni\xc5\xa1tvo\n_START_PARAGRAPH_\nVinarstvo, Niederwaldski spomenik in turizem narekujejo na\xc4\x8din \xc5\xbeivljenja in gospodarske razmere, zlasti v okrajih R\xc3\xbcdesheim in Assmannshausen. S 380.000 preno\xc4\x8ditvami ima mesto skoraj tretjino vseh preno\xc4\x8ditev v okro\xc5\xbeju Rheingau-Taunus.  Poleg tega gostijo goste iz re\xc4\x8dnih ladij na kri\xc5\xbearjenju v Rudesheim in \xc5\xa1tevilne enodnevne obiskovalce iz regije. Kulinarika in hoteli so v glavnem v znameniti Drosselgasse in starem mestnem jedru R\xc3\xbcdesheima, pa tudi v Assmannshausnu._NEWLINE_Po prvem turisti\xc4\x8dnem potovanju po romanti\xc4\x8dni dolini Rena v poznem 18. stoletju je bilo odkritje Niederwaldskega spomenika za\xc4\x8detek nadaljnjega turisti\xc4\x8dnega razcveta v R\xc3\xbcdesheimu. Ljudje so prihajali najprej z vozovi, osli in leta 1885 z zobato \xc5\xbeeleznico h kipu "Germanije" na Niederwaldu, ki spominja na zdru\xc5\xbeitev Nem\xc4\x8dije po zmagi nad Francozi leta 1871. Po drugi svetovni vojni je bila delno uni\xc4\x8dena \xc5\xbeeleznica ustavljena in leta 1954 zgrajena \xc5\xbei\xc4\x8dnica. Znani kraji so danes tudi samostan svete Hildegarde v Eibingerju, cerkev s sveti\xc5\xa1\xc4\x8dem Hildegarde v Bingnu ali Rudesheim, Niederwald in Assmannshausen._NEWLINE_Renski rizling ali modri pinot iz Assmannshausna v gostilnah, vinskih barih in druga hrana in vino zagotavljajo gostom u\xc5\xbeitke, povezane z vinom in nem\xc5\xa1ko gostoljubnostjo. Veliko kleti ponuja degustacije in neposredno prodajo._NEWLINE_Na tradicionalnem vinskem festivalu v R\xc3\xbcdesheimu kronajo vinsko kraljico in njene princese. Kraljica in njene princese predstavljajo mesto in svoje vino na \xc5\xa1tevilnih dogodkih v mestu in zunaj njega.\n_START_SECTION_\nKolesarske poti\n_START_PARAGRAPH_\nV R\xc3\xbcdesheimu se za\xc4\x8dne Hessenska kolesarska pot R3 (Rhein-Main-Kinzig Radweg) pod sloganom Po stopinjah pozne trgatve (Auf den Spuren des Sp\xc3\xa4tlesereiters). Poteka ob Renu, Majni in Kinzigu \xc4\x8dez Fuldo do Tanna in Rone. Od leta 2013 je pot za pe\xc5\xa1ce in kolesarje od R\xc3\xbcdesheima do Eltvilla. Na\xc4\x8drtujejo \xc5\xa1e nove poti. Zaradi dragih gradbenih del to \xc5\xa1e ni na vidiku.\n_START_SECTION_\nPe\xc5\xa1poti\n_START_PARAGRAPH_\nOd leta 2014 je po mestu ozna\xc4\x8dena Hildegardina pe\xc5\xa1pot, skoraj 7 km dolga kro\xc5\xbena pot po mestu. Pomembne to\xc4\x8dke, kot je samostan ali sveti\xc5\xa1\xc4\x8de svete Hildegarde, imajo informacijske table. _NEWLINE_Renska pe\xc5\xa1pot (Rheinsteig) od Wiesbadna prek Koblenza v Bonn skozi okro\xc5\xbeje R\xc3\xbcdesheim se dotakne samostana in Niederwaldskega spomenika. Druga je Pot rizlinga. Ta vodi ob reki in skozi o\xc4\x8darljive vinograde R\xc3\xbcdesheima ob Renu do Wiesbadna. Po R\xc3\xbcdesheimu in Assmannshausnu so tudi poti za nordijsko hojo. Prijetne so tudi poti za pe\xc5\xa1ce proti razvalinam gradu Ehrenfels s pogledi na Niederwald.'